b'\n_START_ARTICLE_\nPropan\n_START_SECTION_\nUporaba\n_START_PARAGRAPH_\nPropan se uporablja predvsem kot gorivo za ogrevanje in pogon motorjev z notranjim zgorevanjem. Razlog za to je njegova visoka hlapnost (temperatura vreli\xc5\xa1\xc4\x8da je -42\xc2\xa0\xc2\xb0C), zaradi katere naprave ne potrebujejo posebnega uparilnika, ampak zadostuje primerna dozirna \xc5\xa1oba. Drugi razlog je zmeren tlak, ki ga ima v uteko\xc4\x8dinjenem stanju. Zmeren tlak zmanj\xc5\xa1uje tveganje zaradi eksplozije in poenostavi polnjenje jeklenk._NEWLINE_Komercialni propan (uteko\xc4\x8dinjeni naftni plin) ni \xc4\x8dist. Vsebovati mora najmanj 90\xc2\xa0% propana in najve\xc4\x8d 5\xc2\xa0% propena, ostalo pa je butan. Propan iz zemeljskega plina in nafte ne vsebuje propena. Dopustne vsebnosti posameznih sestavin so praviloma predpisane v dr\xc5\xbeavnih zakonodajah._NEWLINE_Propan je primerno gorivo za motorje z notranjim zgorevanjem, ker ima visoko oktansko \xc5\xa1tevilo (110) in manj onesna\xc5\xbeuje okolje kot bencin in dizelsko gorivo. Tudi obraba motorja je pri vo\xc5\xbenji s propanom manj\xc5\xa1a. Njegovo \xc5\xa1ir\xc5\xa1o uporabo omejuje vgradnja plinske naprave in dodatnega rezervoarja za plin in pomanjlkjivo omre\xc5\xbeje \xc4\x8drpalk._NEWLINE_Velika koli\xc4\x8dina propana se porabi tudi kot surovina v petrokemiji.\n_START_SECTION_\nVnetljivost\n_START_PARAGRAPH_\nUteko\xc4\x8dinjeni in plinasti propan sta zelo lahko vnetljiva in z zrakom tvorita eksplozivne zmesi. Propan je 1,5 krat gostej\xc5\xa1i od zraka, zato se zbira in \xc5\xa1iri pri tleh. Pri izparevanju teko\xc4\x8dega propana v atmosfero nasatajajo bele pare, ki so posledica kondenzacije zra\xc4\x8dne vlage. Pri nepopolnem zgorevanju lahko nastaja strupeni ogljikov monoksid.\n_START_SECTION_\nToksi\xc4\x8dnost\n_START_PARAGRAPH_\nPropan ni toksi\xc4\x8den, pri zlorabah z inhaliranjem pa deluje zadu\xc5\xa1ljivo zaradi pomanjkanja kisika. Komercialni propani lahko poleg propana vsebujejo tudi druge ogljikovodike, ki lahko pove\xc4\x8dajo tveganje. Propan se obi\xc4\x8dajno skladi\xc5\xa1\xc4\x8di pri povi\xc5\xa1anem tlaku pri sobni temperaturi. Pri ekspandiranju se plin mo\xc4\x8dno ohladi in lahko povzro\xc4\x8di blage ozebline._NEWLINE_Vdihavanje: nizke koncentracije propana lahko imajo narkoti\xc4\x8den u\xc4\x8dinek. Simptomi zastrupitve so vrtoglavica, glavobol, bruhanje in izguba koordinacije. Visoke koncentracije lahko povzro\xc4\x8dijo zadu\xc5\xa1itev. Simptomi zadu\xc5\xa1itve so nezmo\xc5\xbenost gibanja in nezavest. Ponesre\xc4\x8denec se zadu\xc5\xa1itve ne zaveda. Ponesre\xc4\x8denca je treba \xc4\x8dim prej odnesti s kontaminiranega podro\xc4\x8dja in ga priklju\xc4\x8diti na dihalni aparat. Ponesre\xc4\x8denec mora biti toplo odet in mora po\xc4\x8divati. Poklicati je treba zdravnika. \xc4\x8ce se dihanje ustavi, je treba ponesre\xc4\x8dencu dati umetno dihanje._NEWLINE_Stik s ko\xc5\xbeo in o\xc4\x8dmi: \xc4\x8de pride do ozeblin, je treba ozeblo mesto najmanj 15 minut \xc5\xa1kropiti z vodo, poviti s sterilnim povojem in poiskati zdravni\xc5\xa1ko pomo\xc4\x8d. O\xc4\x8di je treba najmanj 15 minut spirati z mla\xc4\x8dno vodo in poiskati zdravni\xc5\xa1ko pomo\xc4\x8d._NEWLINE_Zau\xc5\xbeitje: zau\xc5\xbeitje ni predviden morebiten na\xc4\x8din zastrupitve.\n_START_SECTION_\nVplivi na okolje\n_START_PARAGRAPH_\nZgorevanje propana je mnogo bolj \xc4\x8disto kot zgorevanje bencina, vendar ne tako \xc4\x8disto kot zgorevanje zemeljskega plina (metana). Plin zgori v ogljikov dioksid in vodo, vezi C-C in dvojne vezi v propenu in butenu pa povzro\xc4\x8dijo, da gori z vidnim plamenom._NEWLINE_Propan kot tak ne spada k toplogrednim plinom. Emisija toplogrednih plinov pri zgorevanju je 1,55\xc2\xa0kg CO\xe2\x82\x82/L oziroma 73,7\xc2\xa0kg CO\xe2\x82\x82/GJ.'